KIRJALLINEN KYSYMYS P-0261/00 esittäjä(t): Mark Watts (PSE) komissiolle. Eläinten teurastus Eid-el-Kabir -juhlassa.



Virallinen lehti nro 280 E , 03/10/2000 s. 0204 - 0205



KIRJALLINEN KYSYMYS P-0261/00 esittäjä(t): Mark Watts (PSE) komissiolle (2. helmikuuta 2000) Aihe: Eläinten teurastus Eid-el-Kabir -juhlassa Ranskassa pidettävässä Eid-el-Kabir -juhlassa teurastetaan joka vuosi tuhansia lampaita teurastamojen ulkopuolella uskonnollisten rituaalien yhteydessä. Tämä rikkoo eläinten suojelusta teurastus- tai lopettamishetkellä annettua neuvoston direktiiviä 93/119/EY(1) jossa nimenomaisesti kielletään uskonnollisten rituaalien yhteydessä tehtävä teurastus teurastamon ulkopuolella. Eläinsuojelujärjestöjen komissiolle toimittama kuvamateriaali osoittaa teurastamojen ulkopuolella tapahtuvan teurastuksen lisäksi sen, että lampaita käsitellään usein kovakouraisesti ja julmasti ennen teurastushetkeä; niitä raahataan toisesta eturaajasta, kannetaan pää alaspäin tai kuljetetaan kottikärryissä ja niiden etu- ja takaraajat on usein sidottu yhteen. Kaikki tämä rikkoo neuvoston direktiivin 93/119/EY 3 artiklaa. Mihin toimiin komission mielestä on ryhdyttävä sen varmistamiseksi, että EU:n lainsäädäntöä noudatetaan tämänvuotisessa Eid-el-Kabir -juhlassa? Aikooko komissio käynnistää rikkomusmenettelyn Ranskaa vastaan EY:n perustamissopimuksen 226 artiklan nojalla, koska Ranska ei ole pannut alueellaan täytäntöön neuvoston direktiiviä 93/119/EY? (1) EYVL L 340, 31.12.1993, s. 21. David Byrnen komission puolesta antama vastaus (29. helmikuuta 2000) Komissio on saanut tietää eläinten kohtelusta Eid-el-Kabir -juhlan aikana Ranskassa. Teurastamokapasiteetin riittämättömyys joillakin Ranskan kaupunkialueilla näyttää olevan yksi syy havaintoihin, joita on tehty eläinten kohtelusta kyseisen juhlan aikana. Olisi erotettava toisistaan ne ongelmat, joita syntyy teurastamokapasiteetin puutteesta, ja ne, jotka liittyvät eläinten kohteluun kiinnipidon ja lopetuksen aikana. Komissio suhtautuisi myönteisesti siihen, että Ranskan viranomaiset yrittäisivät löytää ratkaisun teurastamokapasiteetistä aiheutuvaan ongelmaan. Toisaalta ei voida myöskään hyväksyä sellaista kohtelua, joka aiheuttaa eläimille kärsimystä kiinnipidon ja teurastuksen aikana. Jäsenvaltiot ovat vastuussa eläinten teurastusta tai lopettamista koskevan yhteisön lainsäädännön täytäntöönpanosta eläinten suojelusta teurastus- tai lopettamishetkellä 22. joulukuuta 1993 annetun neuvoston direktiivin 93/119/EY säännösten mukaisesti. Komissio on ottanut yhteyttä Ranskan viranomaisiin antaakseen niille tilaisuuden vastata niihin eri valituksiin, joita komissio on saanut eläinten kohtelusta. Ranskan viranomaiset ovat ilmoittaneet komissiolle, että yleisen järjestyksen ja kansanterveyden vuoksi on katsottu tarpeelliseksi määrätä teurastamojen ulkopuolella joitakin paikkoja nimenomaisesti kyseisen juhlan viettämiseen. Ranskan viranomaiset ovat viime aikoina ryhtyneet joihinkin toimenpiteisiin saadakseen muslimien kulttuuriryhmät laajemmin mukaan asiaa koskeviin keskusteluihin, jotta tilannetta voitaisiin parantaa ja kohentaa eläinten hyvinvointia ja hygieniaoloja. Ranskan viranomaiset ovat korostaneet, että edistyminen asiassa edellyttää osapuolten kuulemista ja yksimielisyyttä. Komissio tiedostaa täysin, että nämä asiat ovat arkaluonteisia ja että tietyillä alueilla Ranskassa ne aiheuttavat vakavia ongelmia Ranskan viranomaisille. On kuitenkin myös huomattava, että direktiivin 93/119/EY ja muun tärkeän yhteisön terveyslainsäädännön olennaisten säännösten noudattamatta jättäminen rikkoo merkittävällä tavalla yhteisön lainsäädäntöä. Komissio tarkastelee tämän vuoksi asiaa uudelleen ja käynnistää mahdollisesti jäsenyysvelvoitteiden laiminlyöntiä koskevan menettelyn EY:n perustamissopimuksen 226 artiklan (ent. 169 artiklan) mukaisesti.